Virallinen lehti nro C 310 , 09/10/1998 s. 0093



KIRJALLINEN KYSYMYS E-0573/98 komissiolle esittäjä(t): Fernand Herman (PPE) (4. maaliskuuta 1998) Aihe: Komission 8. kesäkuuta 1995 antama suositus olemassa olevien hissien turvallisuuden parantamisesta (95/216/EY) Käsitellessään vuonna 1995 ehdotusta hissidirektiiviksi, jossa määriteltiin keskeiset turvallisuusvaatimukset uusille jäsenvaltioissa asennettaville hisseille, Euroopan parlamentti asetti selkeästi hyväksymisensä ehdoksi sen, että komissio parantaa olemassa olevan hissikannan turvallisuutta. Komissio antoi siten suosituksen 95/216/EY ((EYVL L 134, 20.6.1995, s. 37. )), ja vähän myöhemmin julkaistussa hissidirektiivissä 95/16/EY ((EYVL L 213, 7.9.1995, s. 1. )) viitattiin suosituksen täytäntöönpanoon. Voimme kuitenkin todeta nyt, kun julkaisemisesta on kulunut yli kaksi vuotta, että suurin osa jäsenvaltioista ei ole lainkaan ottanut lainsäädännössään huomioon suositukseen sisältyneitä parannusvaatimuksia. Vaikka direktiivin täytäntöönpanolla voitaisiinkin taata hyvä turvallisuustaso 50 000:n vuosittain asennettavan uuden hissin käyttäjille, ei tämä valitettavasti päde niihin miljooniin ihmisiin, jotka käyttävät päivittäin jo aiemmin asennettuja kolmea miljoonaa hissiä. Vakavia, usein kuolemaan johtavia, onnettomuuksia tulee sattumaan vielä kymmenien vuosien ajan, kunnes koko hissikanta on uusittu. Turvallisuuden parantamiseen tarvittavien työtuntien määrä kohentaisi huomattavasti alan työllisyyttä. Unionissa voitaisiin luoda 30 000 uutta työpaikkaa, jotka jakautuisivat viiden vuoden ajanjaksolle. Mitä komissio aikoo tehdä saadakseen jäsenvaltiot pitämään suositusta 95/216/EY yhtä tärkeänä kuin uusia hissejä koskevaa direktiiviä ja saadakseen jäsenvaltiot noudattamaan Euroopan parlamentin tahtoa? Komission jäsenen Martin Bangemannin komission puolesta antama vastaus (2. huhtikuuta 1998) Komissio on täysin samaa mieltä kysyjän kanssa ja on myös hyvin tietoinen jo asennetun ja käytössä olevan hissikannan turvallisuuden parantamisen tärkeydestä. Jäsenvaltioiden hissejä koskevan lainsäädännön lähentämisestä annetun Euroopan parlamentin ja neuvoston direktiivin 95/16/EY ((EYVL L 213, 7.9.1995. )) avulla on onnistuttu parantamaan merkittävästi turvallisuutta ja ihmisten terveyttä varmistamalla yhteisön alueella käyttöön otettujen uusien hissien turvallisuuden korkea taso. Komissio on myös antanut suosituksen 95/216/EY ((EYVL L 134, 20.6.1995. )), johon sisältyy erilaisia toimenpiteitä asennettujen ja käytössä olevien hissien turvallisuuden parantamiseksi suosituksen liitteessä I esitettyjen periaatteiden mukaisesti. Turvallisuusnäkökohtien lisäksi tämän suosituksen täytäntöönpano merkitsisi todennäköisesti useiden uusien erikoistuneiden työpaikkojen syntymistä. Komissio on katsonut välttämättömäksi säätää tietystä ajanjaksosta, jonka kuluessa jäsenvaltiot voivat panna täytäntöön toimintasuunnitelmansa aiheellisten toimenpiteiden toteuttamiseksi. Suosituksen antamisesta on nyt kulunut kolme vuotta, ja komissio aikoo tiedustella jäsenvaltioilta toisaalta, millaisia toimia on tähän mennessä toteutettu ja millaisia tuloksia niiden avulla on saavutettu turvallisuuden ja työllisyyden osalta sekä toisaalta, millaisia toimenpiteitä on vielä tarkoitus toteuttaa. Näin saadaan yleiskuva tämänhetkisestä tilanteesta yhteisössä. Komissio haluaa myös kiinnittää kysyjän huomion työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista annetun direktiivin 89/655/ETY ((EYVL L 393, 30.12.1989. )), sellaisena kuin se on muutettuna direktiivillä 95/63/EY ((EYVL L 335, 30.12.1995. )), säännöksiin. Direktiivin liitteessä I olevassa 3.2.4 kohdassa mainitaan useita työntekijöiden käyttämien henkilö- ja tavarahissien asianmukaisen turvallisuuden varmistamista koskevia vähimmäisvaatimuksia, joita on noudatettava kaikilla työpaikoilla viimeistään 5. joulukuuta 2002.